J. Baška, poslanec: (2003-10-22):
Konštatujem, že návrh z formálnoprávnej stránky spĺňa všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku, ako aj náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy a dôvodová správa obsahuje všetky informácie, ktoré vyžaduje rokovací poriadok a legislatívne pravidlá. Návrh zákona nemá dopad na zamestnanosť, na životné prostredie ani na štátny rozpočet. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky po rozprave uzniesla v zmysle § 73 ods. 3  písm. c) rokovacieho poriadku na tom, že návrh zákona prerokuje v druhom čítaní. Ak Národná rada posunie návrh zákona do druhého čítania, budem v súlade s rozhodnutím predsedu Národnej rady č. 412 z 3. októbra 2003 navrhovať, aby návrh zákona prerokovali ústavnoprávny výbor, výbor pre financie, rozpočet a menu, výbor pre sociálne veci a bývanie, výbor pre zdravotníctvo, výbor pre vzdelanie, vedu, šport a mládež, kultúru a médiá a výbor pre ľudské práva, národnosti a postavenie žien s tým, že funkciu gestorského výboru bude plniť výbor pre ľudské práva, národnosti a postavenie žien. Výbory by mali návrh prerokovať do 30 dní od jeho prerokovania v prvom čítaní a gestorský výbor do 31 dní. Pani predsedajúca, prosím, aby ste otvorili všeobecnú rozpravu k tomuto návrhu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Nemám žiadnu písomnú prihlášku. Otváram možnosť ústne sa prihlásiť do rozpravy. Uzatváram možnosť prihlásiť sa ústne do rozpravy. Pani poslankyňa Bollová. D. Bollová, poslankyňa: Ďakujem za slovo, vážená pani predsedajúca. Vážená pani predkladateľka, páni ministri, dámy a páni, dovoľte mi veľmi stručne vystúpiť k predkladanému návrhu. Myslím si, že táto snemovňa i naša spoločnosť už pomerne dlho čaká na to, že vláda pripraví návrh antidiskriminačného zákona, ktorý je potrebný zrejme pre náš vstup do Európskej únie. Boli sme preto radi, že sa nám dostal do rúk materiál z medzinárodného odborného kolokvia z júna 2003, ktorý obsahuje aj snemovňou neprijatý návrh vlády z roku 2002, no a potom sme dostali návrh zákona od predkladateľky pani poslankyne Beňovej. Chcela by som vyjadriť niekoľko poznámok za klub Komunistickej strany Slovenska. Po prvé, sme radi, že v § 3 sa zakazuje diskriminácia z dôvodu politického zmýšľania. Po druhé, chcem upozorniť, že v texte § 2 ods. 2 prišlo k nejakým chybám, preklepom a ten text je nezrozumiteľný. Keby ste boli taká dobrá a pozreli si to tam, riadok predposledný v odseku 2. Ďalej by som chcela vysloviť poznámku, resp. výhradu voči § 4, ktorý hovorí o odôvodnenom rozdielnom zaobchádzaní, hlavne pokiaľ ide o písmeno c). Chápeme, samozrejme, že odôvodnené rozdielne zaobchádzanie je nevyhnutné napr. v ozbrojených silách, že nemôže človek telesne postihnutý vykonávať vojenskú službu, ale nerozumieme dosť dobre písmenu c), prečo z dôvodu pohlavia, veku, zdravotného postihnutia a tak ďalej je v prípade cirkví alebo náboženských spoločností ustanovený osobitný dôvod a tak ďalej, nebudem to tuná citovať. Myslíme si totiž, že pokiaľ je cirkev štruktúrou tohto štátu a nie je oddelená od štátu, tak by sa asi mala riadiť tými istými zákonmi, ako ostatná spoločnosť. Samozrejme, to je len taká pripomienka pani navrhovateľke, keby ste zvážili, nejako či by sa to dalo preformulovať alebo vôbec nejakým spôsobom to odtiaľ vylúčiť. A taktiež pripomienku, ale závažnejšiu máme v osobitnej časti, § 5, ktorý hovorí o primeraných opatreniach, ak nie sú pre zamestnávateľa neúmerným bremenom. To znamená, že zamestnávateľ môže nezamestnať občana postihnutého telesne alebo inak vtedy, ak to nie je preňho neúmerné bremeno. Pýtame sa, ktoré smernice regulujú úmernosť bremena a kto bude kontrolovať ich rešpektovanie. Tieto poznámočky, by sme prosili, keby ste zobrali na vedomie. Napriek týmto našim pripomienkam chcem vám oznámiť, že klub Komunistickej strany váš návrh zákona podporí. Ďakujem za pozornosť. (Potlesk.) Z. Martináková, podpredsedníčka NR SR: Pani poslankyňa Bollová bola jedinou prihlásenou poslankyňou v rozprave. Vyhlasujem všeobecnú rozpravu za skončenú. Pani navrhovateľka, chcete sa vyjadriť k rozprave? Nech sa páči, pani poslankyňa Beňová. M. Beňová, poslankyňa: Ďakujem veľmi pekne. Ctené kolegyne, kolegovia, ja som skutočne rok trpezlivo čakala na to, že vláda príde so svojím vlastným vládnym návrhom zákona. Žiaľbohu, napriek tomu, že som sa obracala na kompetentných ministrov a členov vlády, tento návrh zákona nebol predložený do Národnej rady Slovenskej republiky a to bol hlavný dôvod, prečo som s týmto zákonom prišla ja. Tento zákon nie je len o tom, že je potrebný z pohľadu nášho vstupu do Európskej únie, tento zákon je o tolerancii našej spoločnosti a o tom, či je naša spoločnosť vôbec zrelá na to byť modernou spoločnosťou. Čo sa týka pani poslankyne Bollovej, ja beriem na vedomie, samozrejme, vaše pripomienky. Pri tých dôvodoch, ktoré ste spomínali, to sú tzv. liberačné dôvody, ktoré sú presne vymedzené tým zákonom, takže nemôže tam dôjsť k zneužitiu. A pri tej druhej poznámke môžeme sa ešte spolu o tom porozprávať v prípade, že návrh zákona prejde do druhého čítania, dá sa to riešiť buď pozmeňujúcim návrhom, alebo sa môžeme na to pozrieť ešte predtým vo výboroch. Ďakujem veľmi pekne za vaše vystúpenie, aj za deklaráciu podpory vášho poslaneckého klubu. Ďakujem. Z. Martináková, podpredsedníčka NR SR: Ďakujem. Pán spravodajca, chcete sa k rozprave vyjadriť? Nie. Ďakujem. Prerušujem rokovanie o tomto bode programu. Pristúpime k prvému čítaniu o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a zákon Slovenskej národnej rady č. 138/1991 Zb. o majetku obcí v znení neskorších predpisov . Návrh zákona ste dostali ako tlač 425, návrh na jeho pridelenie na prerokovanie výborom máte v rozhodnutí č. 419. Slovo má poslankyňa Jarmila Tkáčová. Prosím, aby za skupinu poslancov návrh zákona uviedla.